Eerste indrukke van die Harley-Davidson Pan America(Foto: Brian Cheyne) Harley-Davidson is in ’n benarde posisie. Sy kopers word al hoe ouer en hy doen sy bes om jonger ryers na sy fietse te lok. Die groep het sy LiveWire-projek gehad, maar dít wil maar net nie aan die gang kom nie. Veral nie buite Amerika nie. Die Pan America-projek het egter meer mense laat regop sit. Toe die eerste foto’s van die fiets verskyn het, was daar gemengde reaksie. Die voorlig het gelyk soos ’n Hoover-stofsuier uit die jare 60, maar afgesien daarvan was daar nie veel om te kritiseer nie. Ek dink net die blote gedagte dat Harley-Davidson ’n avontuurfiets wou bou, was te veel vir mense om te verwerk. En tog was hierdie fiets vir my sover dié verrassing van die jaar. (Foto: Brian Cheyne) Die eerste Pan Americas het nou al in Suid-Afrika aangekom en ek het gaan inloer by Gold Rand Harley-Davidson om die fiets eerstehands te ervaar. Die voorlig is nog steeds nie sy beste eienskap nie, tog het ’n paar ander dinge my dadelik opgeval. Die eerste is dat die fiets net een uitlaatpyp het. Die tweesilinder-enjin se uitlaatpype is netjies byeengebring in ’n groot, swart knaldemper. Die tweede is die yslike, geboë verkoeler. Dit beteken dat hierdie fiets waterverkoel is, iets wat Harley-Davidson laas gedoen het met die V-Rod. Trouens, die enjin is spesiaal ontwikkel vir hierdie fiets. Dit is ’n 1 250 cc-eenheid, en staan bekend as die Revolution Max. (Foto: Brian Cheyne) Om die fiets van sy systaander af te kry, verg verbasend min inspanning. Ek berei my geestelik voor vir die Harley-klank toe ek die aansitter druk. Die fiets luier rustig, amper geluidloos. Dit is ’n verrassing! Maar beslis nie so groot soos toe ek die fiets in eerste rat sit nie. Mense wat Harleys ry, sal verstaan dat eerste rat nie sonder seremonie geskied nie. En tog, hierdie een gaan geluidloos en sonder ’n lawaai in eerste. Koppelaar uit en ek beweeg. Sover voel dit net soos enige Europese fiets. Voor my lyk dit ook modern. ’n Volkleur-TFT bevat ’n groot toereteller met die spoed in die middel van die skerm. Ek wag vir die teleurstelling, maar dit wil nie kom nie. Die fiets het 38 km op die klok gehad toe ons weggetrek het, so die bande was nog splinternuut, maar die grote Harley volg sonder moeite sy lyn deur die draaie. Ja, hy voel soos ’n groot avontuurfiets, maar nie anders as enige van sy mededingers nie. Ons tyd was baie beperk, so ons het sommer by ’n oop stuk veld stilgehou en so ’n paar honderd meter op ’n tweespoorpad gery. Die staanposisie op die Pan America is byna perfek. Die reik na die handvatsels is merkbaar as jy sit, maar as jy staan, voel jy dadelik tuis. Op die stuk pad moes ek die fiets omdraai en ek moet sê sy gewig is glad nie ’n probleem nie. Het Harley amper die onmoontlike reggekry om hierdie fiets in die kol te kry met die eerste probeerslag? (Foto: Brian Cheyne) Ek wil die fiets vir ’n rukkie langer bespreek om hom behoorlik op die grondpad te gaan toets, maar my eerste indrukke van die fiets het my heeltemal uitgeboul. Ek dink nie BMW hoef al bekommerd te raak nie, maar ek is bly dat Harley-Davidson nou op die regte pad is. Die Pan America is ’n merkwaardige fiets en ek dink baie Harley-eienaars kan gerus gaan inloer om die fiets te gaan toetsbestuur. Jy sal nie spyt wees nie. Daar is twee modelle beskikbaar, die standaard- Pan America en die Pan America Special. Pryse begin by R310 900. Om jou eie toetsrit te bespreek, besoek gerus Harley-Davidson Gold Rand se webwerf.